Mit die Statistik iss doss so a Sach. Wenn a Jäger eemo links unn eemo rachts oon Hoos vorbei schisst, hodd eern rein statistisch genau in die Medd gedroffe. Odder: unner Durfweiher früher woor im Schnitt nur een Meter tief – unn trotzdem iss a Kuh dinn dersoffe. Unn a Beispiel für Leut, die Angst in a Flugzeug hömm: nehm a Bombe mit nei, weil die Wahrscheinlichkeit, däss zwee Bombe gleichzeitig in a Flugzeug senn, iss verschwindend gering! Ihr merkt scho: mer konn alles soo hiegedräh, wie mersch braucht. Es iss ower aach komisch.
Ich geh jede Woche oo n selwe Dooch mit mein Fraa nei n Subbermarkt zum Eikäffe. Unn ömmer senn n haufe Leut doo unn der Parkplatz iss vool. Unn oo jeden annere Dooch, oo den ich oo den Parkplatz vorbeifohr, stedd er aa vool. Unn nedd selten denk ich bei mir: wie schöö, dess sich doss alles – jo rei zufällig – so gleichmäßig üüwer die Woche verdääld! Stell dir amoll vuur, alle Leut, die in den selwe Subbermarkt schöö verdääld üwer sechs Dooch eikäffe, dääde off die Idee komm, genau no eizukäffe, wenn mei Fraa und ich do senn: n Durschdich-Vuurmiddoch.
Doss dääd Murrd unn Doodschlaach gaa! Ja, Statistik. Derzeit jo aach oft wichtig mit derre vermalledeid "7-Tage-Inzidenz", die uns s Laawe leichter odder schwerrer mecht. 7-Tage-Inzidenz hässd, wieviel Leut sich in a bestimmte Geechend in die vergangene siewe Dooch bezooche of 100.000 Einwohne neu midd doss Corina-Virus infiziert hömm. Unn doo gedd unner Brobleem in Rhön-Grabfeld scho los: mir senn ner bloß 80.000! Also: wenn mer 17 Infizierte hömm, rechert mer (eefocher Dreisatz) 17 durch 80.000 = 0,00002125 mal 100.000 = 21. No hömmersch. So weit so gut.
Owwer jetzt künnt widder die Statistik ins Spiel! Wenn sich ee enzicher Einwohner in a Durf mit 300 Einwohner (Größenordnung Bahra, Rödles, Bräädsää) oosteggd, schnellt die 7-Tage-Inzidenz dürrd mit een Schlooch of 333 hoch! Odder noch schlimmer: in a ganz glenns Durf mit 50 Einwohner (Kilianshof, Brüchs, Raffelshof) steggt sich ee Einwohner mit Corona oo. Inzidenzwert: 2.000!!!
Loggdaun, Ausgangssperre, Schluss, aus, fertich!!! Naa, kee Angst, iss doch alles bloß Statistik. Ganz nooch dem Motto vo mobbelige Leut: zu degg bin ich goor nedd, bloß zu glee! Mir restliche 79.700 bzw. 79.950 Leut rette euch no scho! Mir wösse doch, woss sich ghört! Servus, der Eustach.
Damit Sie Schlagwörter zu "Meine Themen" hinzufügen können, müssen Sie sich anmelden.Anmelden
Sie haben bereits
/ 15 Themen gewählt
Sie folgen diesem Thema bereits.entfernen